



Csanytelek Község Önkormányzata Csanytelek Község Önkormányzata

Polgármesterétől J e g y z ő j é t ő l

***🖂 6647. Csanytelek, Volentér János tér 2.sz.*🕿 63/578-510; fax: 63/578-517;**

**E-mail:** [**csanytelek@csanytelek.hu**](mailto:www.csanytelek@csanytelek.hu)**, honlap:** [**www.csanytelek.hu**](http://www.csanytelek.hu/)

CS/346-1/2023.

**E L Ő T E R J E SZ T É S**

**Csanytelek Község Önkormányzata Képviselő-testülete**

2023. február hónapban tartandó ülésére

**Tárgy:**  *az Alsó- Tisza-menti Önkormányzati Társulás és az általa fenntartott intézmények 2023. évi költségvetésének jóváhagyása*

**Tisztelt Képviselő-testület!**

Tájékoztatom Önöket arról, hogy az Alsó- Tisza-menti Önkormányzati Társulás feladatellátási rendszere az előző évhez viszonyítottan nem változott.

A Társulás 2023. évi költségvetése az alábbi 5 szervezetre tagolódik:

1. a **Társulás Társulási Tanácsára** (3. és 4. melléklet szerint),
2. az **Alsó- Tisza-menti Többcélú Óvodák és Mini Bölcsődékre** – **Csanyteleki** és **Tömörkényi** tagintézménnyel (5., 5/a, 5/b, 5/c, 6., 6/a, 6/b, 6/c mellékletek szerint),
3. a **Remény Szociális Alapszolgáltató Központra** - **Csanytelek** (7., 8. mellékletek szerint),
4. a **Gondozási Központ Rózsafüzér Szociális Otthonra – Tömörkény** (9., 10. mellékletekszerint),
5. az **Esély Szociális Alapellátási Központr**a – **Csongrád** (11., 12. mellékletek szerint).

A *Társulási szintre összesített fő-bevételi és kiadási előirányzatok az 1. és 2. mellékletben szerepelnek.*

A Társulás munkaszervezeti teendőit (külön normatív állami támogatás nélkül) a Csanyteleki Polgármesteri Hivatal (a továbbiakban: Hivatal) köztisztviselői látják el, a Társulás Társulási Megállapodása, az SZMSZ-e, a feladatellátási megállapodás és ahhoz rendelt pénzügyi feladatellátási megállapodás szerint, a Hivatal hatályos Szabályzatai és a központi, önkormányzati jogszabályok alapján.

A feladatellátás:

* az állami támogatások központi költségvetésből történő igénylésére, koordinálására,
* fenti felsorolásban szereplő 5 szervezet részére éves költségvetések összeállítása,
* évközi normatíva változások elszámolása,
* tagintézmények finanszírozása,
* folyamatos kapcsolattartás a tagönkormányzatok számviteli-, pénzügyi teendőit ellátó munkatársakkal,
* év végi beszámolók összeállítása, továbbítása,
* kapcsolattartás a Magyar Államkincstárral, a belső ellenőrrel, ÁSZ szervezetével,
* a költségvetési szervek adatai változása lekövetése, annak törzskönyvi és szolgáltatói nyilvántartásba való bejelentése, átvezettetése (alapító okiratok, Megállapodások módosítása),
* a Társulás Társulási Tanácsa döntéseinek előkészítése, előterjesztéseinek összeállítása,
* külön feladatellátási megállapodások és a Társulás Társulási Megállapodásában foglaltak végrehajtása,

messze nem tükrözik azt a szerteágazó feladatok sokaságát, amelyet napi szinten kell teljesíteni.

Ezen többletfeladatok és az egyéb közös költségek forrás fedezetét a tagönkormányzatok közösen biztosítják. A *tagönkormányzatokat terhelő közös költségrészek a társulásba beintegrált feladatokhoz kapcsolódó 2023. évi kiegészítő állami támogatások arányában kerülnek meghatározásra.* A közös költségek tartalmi összetételét, a felosztás arányait és a negyedévente fizetendő tagönkormányzati hozzájárulásokat a 13. melléklet részletezi. Az egyes költségelemek a „munkaszervezeti” teendőkhöz és a Társulás költségvetési főösszegéhez viszonyítottan eléggé visszafogottak.

A Társulásba integrált *szociális- és nevelési intézmények* *vezetői* részéről folyamatos figyelmet kíván a feladat finanszírozási rendszer sajátosságaiból eredő pozitív és negatív hatások pontos felmérése, a szükséges és indokolt belső struktúra váltások, változtatások kezdeményezése, annak lekövetése, a költséghatékony intézkedések megtétele, a kiegészítő bevételi lehetőségek feltárása, a források és az igények állandó koordinálása az érintett tagönkormányzatokkal egyeztetve.

*Pozitív tényező, hogy az egyes szociális szakosított ellátásokhoz, valamint az óvodai ellátáshoz kapcsolódó központi állami támogatások mértéke az elmúlt évben növekedett, amely tendenciaként az*

*idei évben is érvényesül.* A szociális alapszolgáltatási feladatok területén két tagintézménynél viszont csökken az állami támogatások összege az elmúlt évi eredeti előirányzatokhoz viszonyítottan a feladatmutatók csökkenése miatt. Ez az állami támogatás csökkenés az Esély Szociális Alapellátási Központnál 2,5 millió forint, míg a Remény Szociális Alapszolgáltató Központnál 4,3 millió forint forrás kiesést jelent.Ezen két társulási intézmény jelentős mértékű önkormányzati kiegészítő működési célú támogatásra szorul. A minimálbér és garantált bérminimum jelentős emelését, a villamos és gázenergia költségek radikális többletét, az élelmezési költségek és egyéb anyagjellegű és szolgáltatási díj jellegű költségek inflációs hatásait csak kisebb hányadában tudja ellensúlyozni a helyi ellátási díjak növekményéből származó bevételi többlet. Az Esély Szociális Alapellátási Központ esetében 45,6 millió forintos, míg a Remény Szociális Alapszolgáltató Központ viszonylatában 9,9 millió forint önkormányzati kiegészítő támogatással biztosítható az intézmények költségvetési egyensúlya. A *tagönkormányzati működési célú kiegészítő támogatások viszonylatában lényeges követelmény, hogy a támogatások mértéke az adott tagönkormányzat költségvetési rendeletében (eredeti és módosított előirányzatként) való rögzítése is megtörténjen.*

A Társulás külső finanszírozási elemként *hitelt nem vehet igénybe*, így valamennyi intézmény biztonságos működéséért az érintett tagönkormányzat a felelős. Nem hagyható figyelmen kívül, hogy a központi költségvetési forrásból származó bevétel (normatív alap- és kiegészítő támogatás) *kötött felhasználásúnak minősül. Csak konkrét feladatokhoz és kormányzati funkciókhoz rendelt* felhasználások számolhatóak el.

Továbbra sincs *átcsoportosítási lehetőség a szociális alap- és szakellátási normatívák között.* Ebből eredően év közben is folyamatos figyelmet kell fordítani a központi források ágazati szintű szinkronjára és időarányos felhasználására.

Az évközi előirányzat átcsoportosítások rendjéről a Társulás Társulási Megállapodása mellékletei rendelkeznek, év közben e szerint kell eljárni.

**Tisztelt Képviselő-testület!**

Javaslom az előterjesztésben rögzítettek, a csatolt határozati javaslat és annak mellékleteiben foglaltak elfogadását.

C s a n y t e l e k, 2023. február 24.

Tisztelettel:

………………………………………… …………………………………………

Erhard Gyula polgármester Kató Pálné jegyző

P. h. P. h.

**…../2023. (II. 28.) Ökt határozata**

**Tárgy:** *Az Alsó- Tisza-menti Önkormányzati Társulás és az általa fenntartott intézmények 2023. évi költségvetésének véleményezése*

**Határozati j a v a s l a t**

1. Csanytelek Község Önkormányzata Képviselő-testülete tárgyi előterjesztést megtárgyalta és az Alsó- Tisza- menti Önkormányzati Társulás Társulási Megállapodása V. Fejezete 14. pontjában foglaltak szerint eljárva, minősített többségű szavazás keretében, változtatás nélkül

**e l f o g a d t a**

**az Alsó- Tisza-menti Önkormányzati Társulás és az általa fenntartott intézmények 2023. évi költségvetéséről szóló előterjesztésében foglaltakat.**

1. Csanytelek Község Önkormányzata Képviselő-testülete felhatalmazza a település polgármesterét ezen álláspontnak a Társulás Társulási Tanácsa előtti képviselésére.
2. Csanytelek Község Önkormányzata Képviselő-testülete kötelezettséget vállal arra, hogy a Társulás 2022. évi költségvetésében a Tagönkormányzatra jutó közös költség viselése címén felmerülő anyagi támogatás összegének Társulás számlájára való átutaltatásáról (a Feladatellátási megállapodásban foglaltak szerint eljárva) gondoskodik.

Végrehajtás határideje: folyamatos

Végrehajtásért felelős: Erhard Gyula polgármester

Beszámolás határideje: végrehajtást követő soros ülés időpontja

Határozatról értesítést kap:

- Csanytelek Község Önkormányzata Képviselő-testülete Tagjai (Helyben)

- Erhard Gyula Csanytelek Község Önkormányzata Polgármestere

- Kató Pálné Csanytelek Község Önkormányzata Jegyzője és általa

- Tóth Józsefné Adó- és Pénzügyi Iroda Vezetője

- Irattár